Slagoffer van diefstal: Hoe om vrede te maak en aan te beweeg - Jou Gesin | Solidariteit WêreldJou Gesin | Solidariteit Wêreld
Tuis › Artikels › Slagoffer van diefstal: Hoe om vrede te maak en aan te beweeg
Slagoffer van diefstal: Hoe om vrede te maak en aan te beweeg
Vrydag | 29 Maart | 2019
Ongeag die manier waarop jou besittings gesteel is, bly dit ʼn traumatiese ervaring. Dit kan ʼn sogenaamde “vriend” wees wat waardevolle oorbelle uit jou kas gesteel het, ʼn inbreker wat jou huis binnegedring het, of ʼn gewapende straatroof. Elkeen van hierdie gebeure het emosionele gevolge, wat natuurlik in erns verskil.
Elke mens reageer uniek op traumatiese gebeure. Jou reaksie kan beïnvloed word deur verskeie faktore wat persoonlikheid, hanteringsvermoë, waardes, oortuigings en ondervindings insluit. Hoe hanteer jy die skok, woede, hartseer en vrees wat jou na sulke insidente kan martel?
Kry ondersteuning. Daar is geen skande daarin om op vriende en familie te leun vir emosionele ondersteuning en troos nie. In die geval van gewapende roof en inbraak, mag dit ook noodsaaklik wees om ʼn sielkundige te gaan sien.
Laat jouself toe om te voel. Jy mag maar ontsteld wees oor wat gebeur het, en dit is belangrik om hierdie gesonde emosies toe te laat op die pad na herstel.
Dit is normaal om bang te wees na so ʼn insident. Moet egter nie vrees toelaat om jou te beheer nie. Neem beheer oor jou vrees deur aktiewe stappe te doen om jouself toe te rus en in die vervolg te beskerm. Laat ʼn alarmstelsel installeer, kry ʼn elektriese heining, en neem selfbeskermingsklasse.
Hou by jou roetine. Hoe meer normaal jou lewe voortgaan, hoe makliker sal dit vir jou wees om aan te beweeg.
Moet jouself nie toelaat om in ʼn put van selfbejammering te verval nie. Eet steeds gesond, oefen gereeld, en moenie na alkohol of dwelms gryp om jou te help om die negatiewe emosies te verwerk nie. Jy kan nie toelaat dat die rower of aanvaller jou van jouself steel nie.
Maak vrede daarmee dat reg en geregtigheid moontlik nie sal geskied nie. Ons voel altyd dat ons sal kan vrede maak met wat gebeur het sodra die skuldige boete doen vir sy oortreding. Daardie dag kom egter dalk nooit nie. Fokus eerder al jou energie op herstel en wen so die stryd teen die duisternis.
Weet dat die posttraumatiese gevoelens normaal is en oor ʼn tydperk behoort te bedaar. Indien jy egter vind dat dit nie gebeur nie, is dit belangrik dat jy professionele hulp kry.